Δύο εκατομμύρια ευρώ ως αποζημίωση ζητά από τη Novartis ο Αδωνις Γεωργιάδης με αγωγή που κατέθεσε μέσω των δικηγόρων του Μιχάλη Δημητρακόπουλου και Αθανάσιου Πλεύρη.

Μιλώντας στο κεντρικό δελτίο του ΣΚΑΪ ο αντιπρόεδρος της ΝΔ κατηγόρησε τη φαρμακοβιομηχανία ότι σιωπά στις κατηγορίες εναντίον του επιτρέποντας έτσι τον διασυρμό του με τρόπο πρωτοφανή. «Θα υπερασπιστώ μέχρι τέλους την τιμή και την υπόληψή μου» τόνισε.

Ο κ. Γεωργιάδης κατηγόρησε δε τη Novartis ότι «τα έχει "φτιάξει" με την κυβέρνηση». «Επί δικής μου υπουργίας είχε ζημίες, επί Ξανθού – Πολάκη κέρδη… Μετά από ένα χρόνο δεν έχει κάνει διαχειριστικό έλεγχο για να δούμε αν έχει δώσει σε μένα 1 ευρώ;» διερωτήθηκε.

«Ή θα παρουσιάσει οποιοδήποτε στοιχείο η Novartis, ή δεν θα παρουσιάσει, και πιστεύω ότι το δικαστήριο θα με δικαιώσει και θα πληρώσει. Οι συκοφάντες πρέπει να πληρώνουν κάποτε σε αυτή τη χώρα» σχολίασε.

Η μυστικότητα της διαδικασίας που λέει ότι σέβεται, δήλωσε ο βουλευτής της ΝΔ, έχει παραβιαστεί. «Έπρεπε να βγει με θάρρος να δει και να πει αν της λείπουν λεφτά… Θα τη φέρω στο δικαστήριο, ζητώ αποζημίωση 2 εκατ. ευρώ, θα δοθούν σε φιλανθρωπικά ιδρύματα φυσικά» εξήγησε. «Δεν έχει εντοπιστεί απολύτως τίποτε ούτε σε μένα ούτε σε συνεργάτη μου» τόνισε κατηγορηματικά.

Σε ό,τι αφορά την Εξεταστική Επιτροπή για την Υγεία, ο κ. Γεωργιάδης αρνήθηκε ότι προέκυψε κάποιο ποινικό αδίκημα. «Δεν κατέληξε πουθενά για το Ντυνάν και την υπόθεση των αρθροσκοπήσεων… Οι αρθροσκοπήσεις πληρώθηκαν επί Κουρουμπλή, Ξανθού και Πολάκη» ανέφερε μάλιστα.